ANC-politikus wat van verkragting beskuldig word is terug op sy pos | Netwerk24
Deur Lizeka Tandwa, News24 25 November 2020 14:52
Die man, wie se identiteit nie bekend gemaak word nie om sy slagoffers te beskerm, se heraanstelling is onmiddellik van krag, het Sasekani Manzini, die ANC se woordvoerder in Mpumalanga, gesê.
Die provinsiale uitvoerende komitee het vergader, en omdat die NUK (nasionale uitvoerende komitee) nog nie besluit het oor die riglyne vir ampsdraers (wat van misdade beskuldig word) om opsy te staan nie, sal dit onregverdig wees as ons as 'n provinsie vir hom sê hy mag nie deelneem nie," het Manzini gesê. Sy het bygevoeg die provinsiale uitvoerende bestuur sal wag vir die besluite van die NUK oor die saak.
"Die ANC is nie 'n eensydige organisasie nie. Almal wat beskuldig word is deel van die land, so die besluit wat vir een geld, geld vir almal."
Min. Gwede Mantashe Foto: Nelius Rademan
Die man se heraanstelling het tot gevolg gehad dat sy borgtogvoorwaardes verslap is.
Monica Nyuswa, woordvoerder van die nasionale vervolgingsgesag, het gesê die man het die hof genader met 'n aansoek oor sy borgtogvoorwaardes.
"Hy het in 'n verslag gesê die ANC het hom ontplooi. Sy borgtogvoorwaardes is verslap sodat hy slegs elke Vrydag by sy plaaslike polisiekantoor moet aanmeld. Die ander voorwaardes is dat hy nie met staatsgetuies mag inmeng nie en hy by die ondersoekbeampte in die saak teen hom moet aanmeld as hy die provinsie wil verlaat," het sy gesê.
Gwede Mantashe, ANC-voorsitter, het vroeër aan die Sunday Times gesê die advies van topregslui is dat die party niemand kan dwing om opsy te staan nie, omdat dit as "vrywillige optrede" beskou word. Indien iemand gedwing word om dit te doen, is dit net so goed die persoon word geskors.
News24 het vroeër berig die ANC se nasionale werkkomitee het regsadvies van adv. Gcina Malindi ingewin, nadat lede die NUK se bevel om opsy te staan geïgnoreer het.
Die man in Mpumalanga is as lid van die PUK geskors, nadat hy in September in hegtenis geneem is op aanklagte dat hy sy twee dogters verkrag het. Hy is tans uit op borgtog van R20 000.
Dit is nie die eerste keer wat die politikus, wat 'n voormalige lid van die provinsiale regering se uitvoerende raad was, van verkragting aangekla word nie. Hy is voorheen vir die verkragting van 'n vrou jare gelede aangekla. Hy het aangevoer die vrou het ingestem om met hom seks te hê. Die staat het die saak laat vaar.
Ramaphosa het Maandag vir die 16 dae-veldtog 'n beroep op ANC-takke gedoen om die veldtog ter harte te neem en gesê die bemagtiging van vroue word oral op die vasteland voorgestaan, deels te danke aan die ANC-Vroueliga.
"Nou moet almal van ons in die land en wêreldwyd geweld teen vroue en kinders bekamp en daar moet in die volgende 16 dae in elke wyk 'n bevelsentrum wees vir dié tipe misdaad. Ons takke moet deelneem," het Ramaphosa gesê.
HYPERLINK: Sunday Times
https://www.news24.com/news24/SouthAfrica/News/anc-reinstates-rape-accused-pec-member-days-after-ramaphosa-calls-on-party-to-take-gbv-seriously-20201125